Nog geen inhegtenisnemings ná vlaag plaasaanvalleJoubert Conradie. Foto: Via Facebook Daar is nog geen verdagtes in hegtenis geneem in verband met enige van die ses aanvalle wat sedert Vrydag op vyf plase en ŉ Gautengse kleinhoewe plaasgevind het nie. In die jongste aanval is Joubert Conradie vanoggend in die vroeë oggendure dood nadat hy op ŉ plaas in die Klapmuts-omgewing naby Stellenbosch geskiet is. Lt.kol. Andrè Traut, woordvoerder van die Wes-Kaapse polisie, het bevestig niemand is nog in hegtenis geneem nie. Sers. Gerald Sedibe, woordvoerder van die polisie in Mpumalanga, het gesê daar is ook nog niemand in hegtenis geneem nadat David Streicher (74) Vrydagaand op ŉ plaas in die Balfour-omgewing in sy gesig geskiet is nie. Maroela Media het vroeër berig Streicher is sonder waarskuwing geskiet toe hy en sy vrou, Lena, omstreeks 18:00 by die huis aangekom het. Lena is deur die aanvallers vasgemaak en gedreig, voordat hulle uiteindelik met die egpaar se bakkie en talle ander huishoudelike items gevlug het. Streicher is na ŉ hospitaal gehaas en word tans in die waakeenheid van die Netcare Unie-hospitaal behandel. Sake van huisroof en poging tot moord word ondersoek. Kyle Stols. Foto: Facebook Volgens Sedibe is die aanvallers wat betrokke was by ŉ aanval Sondagaand in die Maartenshoop-omgewing buite Lydenburg ook steeds op vrye voet. Maroela Media het vroeër berig vyf verdagtes het ŉ 41-jarige weduwee, haar negejarige seun, ŉ vriendin, die plaasvoorman en werkers op die plaas oorval. Hulle het later met vermoedelik net ŉ selfoon gevlug nadat skote tydens die aanval afgevuur is. ŉ Saak van huisroof word ondersoek. Kol. Thandi Mbambo, woordvoerder van die polisie in die Vrystaat, het Dinsdag bevestig niemand is nog in hegtenis geneem in verband met die moord op Kyle Stols (21) wat Sondag op ŉ wildsplaas in die Jagersfontein-omgewing in die provinsie doodgeskiet is nie. David en Lena Streicher. Foto: Verskaf Maroela Media het vroeër berig Stols het vermoedelik gaan ondersoek instel nadat ŉ alarm op die plaas afgegaan het toe hy geskiet is. Hy het ŉ skietwond in sy bors en bo sy regteroor in sy kop gehad. Sy vuurwapen is by sy liggaam gevind. ŉ Saak van moord word ondersoek. Kapt. Rebecca Phatlane, woordvoerder van die polisie in Pretoria-Noord, het Dinsdag gesê die polisie is ook nog steeds op soek na die verdagtes wat Maandagoggend ŉ bejaarde vrou op ŉ kleinhoewe in Onderstepoort oorval en met ŉ skroewedraaier gesteek het. ŉ Saak van huisroof word ondersoek. Ook in verband met ŉ rooftog Sondagoggend op ŉ plaas tussen Steelpoort en Burgersfort in Limpopo was daar nog geen inhegtenisnemings nie. Lt.kol. Moatshe Ngoepe, woordvoerder van die polisie, het gesê ŉ aantal verdagtes het omstreeks 09:30 op die plaashuis toegeslaan en met ŉ Land Cruiser-voertuig en ander items uit die huis op die vlug geslaan. ŉ Saak van huisroof word ondersoek.